Skieter gevonnis ná moord op Bloem-sakemanLouis Siemens. Foto: Facebook Xolisile Mbebeto (38) is Donderdag in die hooggeregshof in Bloemfontein vir die moord op Louis Siemens gevonnis. Siemens, besturende direkteur van die CityMed-daghospitaal, is op 10 Mei kort ná 15:00 in die kelderparkeerterrein van die Prellerplein-winkelsentrum doodgeskiet. Kol. Thandi Mbambo, woordvoerder van die polisie, het gesê Mbebeto is tot 22 jaar tronkstraf gevonnis vir moord, 10 jaar vir die onwettige besit van ŉ vuurwapen en drie jaar tronkstraf vir die onwettige besit van ammunisie. Van die vonnisse sal gelyklopend uitgedien word, wat beteken Mbebeto is tot effektief 22 jaar tronkstraf gevonnis. Mbambo het gesê dit het tydens die verhoor aan die lig gekom dat Mbebeto vier dae voor die moord op Siemens met Kibi Stanley Bakili (36), sy medebeskuldigde en vermeende baasbrein, ontmoet het waar ŉ ooreenkoms aangegaan is vir die moord. Bakili het glo onderneem om Mbebeto R200 000 vir die moord te betaal. Op die dag van die moord is Mbebeto en nog ŉ medebeskuldigde na die Prellerplein-winkelsentrum waar die medebeskuldigde Siemens glo uit sy motor geruk het voor Mbebeto hom doodgeskiet het. Hulle het hierna in ŉ wit Polo van die toneel gevlug voor hulle met Bakili ontmoet het. Bakili het vir hulle die sleutel van ŉ hotelkamer gegee waarna hulle niks weer van hom gehoor het of hul geld ontvang het nie. Die ander drie beskuldigdes in die saak, konst. Molebatsi John Mogoera (40), konst. Kagisho Ishmael Chabene (39) en Bakili, sal vandag weer in die Bloemfontein-landdroshof verskyn. Mogoera is ŉ speurder van die Bayswater-polisiestasie en Chabane is ŉ hofordonnans in Bloemfontein. Bakili het tydens vorige verskynings aan die hof gesê hy het ŉ ontmoeting met Siemens gehad kort voor die moord en hulle het ook op dié dag teksboodskappe vir mekaar gestuur. Bakili was ŉ sakevennoot van Siemens. Dit is dadelik na die moord op Siemens berig dat hy tydens ŉ oënskynlike sluipmoordaanval doodgeskiet is. Siemens het sy vrou en twee kinders agtergelaat.